  Анжелика Тихонова корреспондент 20-тӥ гудырикошконэ Ижкарысь 93 номеро шор ёзо школалы температураез мугор борды йӧтскылытэк мертась термометръёс кузьмазы. Ужрадэ ивортодэтъя «Удмуртия» агентстволэн корреспондентэз вуылӥз. Нырысетӥ куарусёнысен асьмелэн сяме пырем очной амалэн дышетскон кутскоз, но со одно ик быдэстоно ватсаса выльдӥськонъёсын луоз: маскаосын ветлон режим, нимаз графикъя звонокъёс, кӧня ке пыронъёс. Дышетон сӧзнэтысь вань ужъюртъёсы пырон азьын температураез мерталозы Анастасия Муталенко, Удмуртиысь кивалтэтлэн тӧроезлэн воштӥсез«Удмуртиысь аптекаос» кун предприяти температураез мугор борды йӧтскылытэк мертась термометръёсты 7 миллион манет тыр басьтӥз но дышетон сӧзнэтлы 2 сюрс арбериос сётӥз. Тросэз школаосмы мултэс тырмыт. Пиналъёс лыктыку бадӟым черод медаз кылды шуыса, кӧня ке термометръёс кулэ. Ми та уж борды лэйкыт басьтӥськом: кытын ке выль пыронъёс усьтом, кытын ке температуразэс классын мерталозы. Дышетонлы люкетонтэм понна, со ужез ӝог лэсьтоно, соин ик одӥг термометр ӧжыт луоз Светлана Болотникова, Удмуртиысь дышетонъя но тодосъя министрТермометръёс кема уже кутӥськыны быгатозы – соос туннэ нуналлы рынокын одӥгъёсыз тужгес устоосыз луо но адямилы нокыӵе кышкытлык уг ваё, уго инфракрасной тылси сямен ужало. Тодэ вайытом, Удмуртие Россиысь калыкез дышетонъя министерстволэн но Роспотребнадзорлэн выль дышетскон арын пиналъёслэсь но дышетӥсьёслэсь тазалыксэс утёнъя ӵектонъёссы вуизы.  Тегъёс: Мерлык Дышетон Ижкар Удмуртия коронавирус пиналъёс школаос тазалыкезутён  